b'\n_START_ARTICLE_\nPelikani\n_START_SECTION_\nOpis\n_START_PARAGRAPH_\nVelike su ptice s velikim kljunovima s vre\xc4\x87om. Najmanji je sme\xc4\x91i pelikan (P. occidentalis), koji mo\xc5\xbee biti te\xc5\xbeak samo 2,75-5,5 kg, biti dug samo 106-137 cm i imati raspon krila od samo 183-250 cm. Najve\xc4\x87im se smatra panac (P. crispus) koji mo\xc5\xbee biti 15 kg te\xc5\xbeak, 183 cm dug, s rasponom krila i do 3,5 m._NEWLINE_Pelikani dobro plivaju kratkim, sna\xc5\xbenim nogama sa sva \xc4\x8detiri prsta povezana ko\xc5\xbeicom (kao i kod svih pripadnika reda Pelecaniformes). Rep je kratak i kvadratast s 20 do 24 pera. Krila su duga i imaju neobi\xc4\x8dno velik broj sekundarnih letnih pera (30 do 35). Lu\xc4\x8de uljasti iscjedak kojim ma\xc5\xbeu perje da bi postalo vodootporno.\n_START_SECTION_\nPrehrana\n_START_PARAGRAPH_\nPrehrana pelikana se obi\xc4\x8dno sastoji od ribe, ali tako\xc4\x91er jedu beskralje\xc5\xbenjake, ljuskare i, u nekim slu\xc4\x8dajevima, malene ptice. \xc4\x8cesto love ribu \xc5\xa1irenjem vre\xc4\x87e. Onda moraju izbaciti vodu iz nje prije gutanja. Ovo traje do jedne minute i vrlo je vjerojatno da \xc4\x87e druge ptice ukrasti plijen. Pelikani tako\xc4\x91er nekad kradu ribu od drugih ptica. Neke vrste \xc4\x8desto love u grupi. Formiraju liniju i tjeraju jata malih riba u pli\xc4\x87ak gdje ih hvataju. Neki pelikani zaranjaju u vodu. Zabilje\xc5\xbeen je i slu\xc4\x8daj da je jedan pojeo \xc5\xbeivog i potpuno odraslog goluba.\n_START_SECTION_\nGnije\xc5\xbedenje\n_START_PARAGRAPH_\nPelikani su dru\xc5\xa1tvene ptice i gnijezde se u kolonijama. Parovi su monogamni tijekom jedne sezone. Vrste koje se gnijezde na tlu imaju slo\xc5\xbeenije parenje od onih koje se gnijezde na drve\xc4\x87u. Kod prvih, nekoliko mu\xc5\xbejaka lovi \xc5\xbeenku, dok se kod drugih mu\xc5\xbejaci pokazuju \xc5\xbeenkama. Mu\xc5\xbejak donosi materijal za pravljenje gnijezda, a \xc5\xbeenka ga pravi. Sve vrste nesu barem dva jajeta, ali obi\xc4\x8dno samo jedan pti\xc4\x87 pre\xc5\xbeivi. Mladi vrsta koje se gnijezde na tlu se okupljaju u grupe koje broje i do 100 jedinki, a roditelji pronalaze i hrane samo svoje mlado. Pti\xc4\x87i su odrasli nakon 10-12 tjedana, ali mogu ostati s roditeljima jo\xc5\xa1 neko vrijeme, iako ih oni ne\xc4\x87e hraniti.'